**Felhívás**

**a Magyar Kereskedelmi és Iparkamara által nyilvántartott**

**ORSZÁGOS VIZSGAFELÜGYELŐI NÉVJEGYZÉKBE**

történő jelentkezésre

A szakképzésről szóló törvény végrehajtásáról szóló 12/2020. (II. 7.) Korm. rendelet (a továbbiakban: Szkr.) 272. § (1) és (3) bekezdése értelmében a szakmai vizsga vizsgabizottsága három tagból áll, amelynek ellenőrzési feladatokat ellátó tagja felel a szakmai vizsga szabályszerűségéért. A vizsgabizottság ellenőrzési feladatokat ellátó tagját (azaz a vizsgafelügyelőt) a szakmai vizsga helyszíne szerint területileg illetékes gazdasági kamara delegálja.

A területileg illetékes gazdasági kamara a Magyar Kereskedelmi és Iparkamara (a továbbiakban: MKIK) által kialakított és gondozott vizsgafelügyelői névjegyzékről delegálja a vizsgafelügyelőt az akkreditált vizsgaközpontok által szervezett alábbi szakmai vizsgákra:

* az Szkr.-ben kiadott Szakmajegyzékben szereplő *szakmák* szakmai vizsgái,
* a Szakmajegyzékben szereplő szakmák *részszakmáinak* szakmai vizsgái,
* kifutó rendszerben *az Országos Képzési Jegyzékben szereplő szakképesítések* iskolai rendszerű képzéseinek szakmai vizsgái,
* a *szakmai képzésben megszerezhető szakképesítések* képesítő vizsgái.

A vizsgafelügyelői névjegyzékbe jelen pályázati felhívás alapján lehet jelentkezni.

A Magyar Kereskedelmi és Iparkamara az innovációs és technológiai miniszter hatáskörébe tartozó 1. számú mellékletben található szakmák (szakmairányok), részszakmák és szakképesítések tekintetében alakítja ki a vizsgafelügyelői névjegyzéket.

**A pályázaton történő részvétel feltételei**

A pályázaton az a személy vehet részt, aki

* az Szkr. 134. § (2) bekezdésében előírt, a megpályázott szakmáknak, szakmairányoknak megfelelő felsőfokú szakirányú szakmai végzetességgel rendelkezik, azaz:
	1. ***technikumban*** megszerezhető szakma szakmai vizsgája esetén:
		+ **szakmai tanárképzésben szerzett mesterfokozattal**

*vagy*

* + - **felsőfokú végzettséggel és az ágazatnak megfelelő szakképzettség**,
	1. ***szakképző iskolában*** megszerezhető szakma szakmai vizsgája esetén:
		+ **az ágazatnak megfelelő felsőfokú végzettséggel és szakképzettséggel**

*vagy*

* + - **felsőfokú végzettséggel és az ágazatnak megfelelő szakképesítéssel kell rendelkezni**,
* igazolt tíz év szakirányú szakmai gyakorlattal rendelkezik az adott területen,
* cselekvőképes, valamint
* büntetlen előéletű és nem áll a tevékenység folytatását kizáró foglalkozástól eltiltás hatálya alatt.

**A pályázat benyújtása**

A pályázónak a felhívás mellékleteként megjelentetett pályázati adatlapot, illetve a pályázati adatlaphoz tartozó kötelező mellékleteket papír alapon kell benyújtani.

A pályázati adatlap és akötelező mellékletei:

* szakmai önéletrajz*,*
* iskolai végzettséget, szakképzettséget igazoló okiratok másolata,
* kamarai vagy érdekképviseleti tagság igazolása (amennyiben rendelkezik ilyennel),
* legalább két önkéntes gazdasági kamarai tag vagy szakmai szervezet ajánlása,
* szakmai gyakorlati időről szóló igazolás – **munkáltatói igazolás***,*
* a pályázó nyilatkozata arra vonatkozóan, hogy hozzájárul személyi adatai névjegyzékben való közzétételéhez, valamint kezeléséhez,
* büntetlen előélet igazolása (**hatósági erkölcsi bizonyítvány**).

Amennyiben a pályázórendelkezik

* pedagógiai végzettséggel, és/vagy
* szakmai vizsgáztatásban vizsgaelnöki gyakorlattal, és/vagy
* közoktatási és szakmai szakértői referenciákkal, és/vagy
* szakgimnáziumban, szakképző iskolában szerzett oktatási tapasztalattal,

kérjük, hogy a fentieket igazoló dokumentumokat szintén csatolja pályázatához.

**A pályázat benyújtásának határideje**

Jelen pályázati felhívás benyújtási határideje **2020. november 20.** A benyújtott pályázatok elbírálása november vége-december hónapban történik.

A pályázatok benyújtása ezt követően folyamatos. A benyújtott pályázatok elbírálása évente két alkalommal, január és augusztusi hónapokban történik. Azon pályázatok kerülnek elbírálásra, amelyek az adott évben a januári havi bírálat esetén előző év december 15-ig, az augusztus bírálat esetén július 15-ig hiánytalanul beérkeznek.

A bírálat eredményéről a jelentkezők írásban kapnak értesítést.

**Felhívjuk a pályázók figyelmét, hogy a nyilvántartásba került vizsgafelügyelőknek három évenként részt kell vennie a Magyar Kereskedelmi és Iparkamara által a vizsgafelügyelők részére szervezett ismeretmegújító továbbképzéseken, tréningeken és az ott megszerzett tudásukról számot is kell adni. Az első továbbképzést a névjegyzékre kerülést követő egy éven belül kell teljesíteni.**

**A pályázat benyújtásának módja**

A pályázatokat **postai úton** kérjük megküldeni a **Pécs-Baranyai Kereskedelmi és Iparkamara** címére: 7625 Pécs, Dr. Majorossy Imre utca 36.

A borítékon kérjük feltüntetni: **„Vizsgafelügyelői névjegyzék**”

A pályázattal kapcsolatban további információt nyújt:

**Páncél Alexandra** vizsgadelegáló referens
Pécs-Baranyai Kereskedelmi és Iparkamara
pancel.alexandra@pbkik.hu
+36 20 291 5629